P r e d k l a d a c i a   s p r á v a

	Vyhodnotenie plnenia úloh z rozpracovania opatrení vyplývajúcich zo Správy o poľnohospodárstve a potravinárstve v SR 2002, zo Správy o lesnom hospodárstve v SR 2002 a Správy o vodnom hospodárstve v SR 2002 sa predkladá na základe uznesenia vlády SR č. 378/2001, 958/2002, 959/2002, 960/2002.
	
V súlade s bodom C. 1. uznesení vlády SR č. 958/2002, 959/2002, 960/2002 k tzv.   Zelenej správe 2002 Ministerstvo pôdohospodárstva SR vypracovalo materiál „Rozpracovanie opatrení vyplývajúcich zo Správy o poľnohospodárstve a potravinárstve v SR 2002, zo Správy o lesnom hospodárstve v SR 2002 a Správy o vodnom hospodárstve v SR 2002“, ktorý bol listom ministra č. 3729/2002-100 dňa 16. 12. 2002 predložený na plnenie aj príslušným rezortom vlády SR: MZ SR, MF SR, MH SR, MV SR a MŽP SR. V predkladanej informácii je vykonané hodnotenie súčasného stavu  plnenia úloh vládneho a rezortného charakteru. 
Informácia obsahuje súhrnnú hodnotiacu správu, ktorá formou textu poukazuje na výsledky dosiahnuté pri realizácii zámerov a úloh Zelenej správy 2002.
	Súčasťou hodnotiacej správy je vyhodnotenie menovitých úloh zabezpečovaných v pôsobnosti vlády SR – príloha č. 1 (celkom 15 úloh) a v  prílohe č. 2 sú úlohy rezortného charakteru (celkom 45 úloh).
	Vnútorné členenie hodnotenia menovitých úloh je usporiadané podľa odvetví rezortu pôdohospodárstva t. j.:
-	agropotravinársky komplex
-	lesné hospodárstvo
-	vodné hospodárstvo
           Materiál nemá priamy dosah na zamestnanosť, ekonomiku a environmentálnu oblasť.
     Možno konštatovať, že plnením zámerov a úloh vyplývajúcich zo zelených správ v rokoch 2000, 2001 a 2002 sa darí v podstate napĺňať zámery schválené v Koncepcii agrárnej a potravinovej politiky SR do roku 2005, Koncepcie lesníckej politiky SR do roku 2005 a Koncepcie vodohospodárskej  politiky SR do roku 2005. 
     K uvedenému poznamenávame, že v zmysle zákona NR SR č. 139/2003 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy , v znení neskorších predpisov, prešli kompetencie vodného hospodárstva od 1. mája 2003 z Ministerstva pôdohospodárstva SR na Ministerstvo životného prostredia SR.
     Materiál bol predložený na pripomienkové konanie tým rezortom vlády SR, ktoré sa na plnení niektorých úloh podieľajú a na rokovanie vlády SR je predkladaný bez rozporov.